b'\n_START_ARTICLE_\nRohujuuretasand\n_START_PARAGRAPH_\nRohujuuretasand, ka rohujuure tasand (inglise keeles grassroots), on \xc3\xbchiskonnas m\xc3\xb5iste, millega t\xc3\xa4histatakse n-\xc3\xb6 lihtsa inimese tasandit._NEWLINE_Rohujuuretasandi m\xc3\xb5iste p\xc3\xa4rineb angloameerika kultuuriruumist. Oxford English Dictionary viitab v\xc3\xa4ljaandele "McClure\xe2\x80\x99s Magazine" aastast 1912, kus kasutati esimest korda rohujuuretasandi m\xc3\xb5istet kampaania v\xc3\xb5i organisatsiooni t\xc3\xa4henduses. Paljud allikad tunnistavad, et rohujuuretasandi m\xc3\xb5istet kasutas oma presidendivalimiste kampaanias Theodore Roosevelt._NEWLINE_Saksa keeleruumis on m\xc3\xb5iste kasutamise t\xc3\xa4pne algusaeg teadmata. Anarhismiuurija G\xc3\xbcnter Bartsch viitab seostele ameerika kirjaniku Walt Whitmaniga, keda inspireeris "rohujuuretasandi liikumise" m\xc3\xb5iste. Whitmani ainsa teose, luulekogu nimi ongi "Rohulehed". Rohujuuretasandist on kirjutanud ka rahuuurija Theodor Ebert._NEWLINE_1970-ndatel seostati rohujuuretasandi liikumisi uusvasakpoolsusega. Sealt v\xc3\xb5eti idee \xc3\xbcle anarhistlike patsifistide (Anarchopazifismus) poolt. 1994. aastal kasutas rohujuuretasandi m\xc3\xb5istet Howard Rheingold oma raamatus "Virtuelle Gemeinschaft", et iseloomustada virtuaalsete kogukondade teket Internetis._NEWLINE_T\xc3\xa4nap\xc3\xa4eval on rohujuuretasandi m\xc3\xb5iste tihedalt seotud kodaniku\xc3\xbchiskonna ja kodanikualgatuse m\xc3\xb5istetega ja seda kasutatakse igasuguste poliitiliste ja \xc3\xbchiskondlike altpoolt-\xc3\xbcles liikumiste puhul._NEWLINE_Poliitilisele ja \xc3\xbchiskondlikule tegevusele rohujuuretasandil on iseloomulik orienteeritus konsensusele. Tavaliselt v\xc3\xa4lditakse erakondlikke lobby- v\xc3\xb5i parteipoliitilist t\xc3\xbc\xc3\xbcpi arvamuste kujundamise protsesse ja p\xc3\xbc\xc3\xbctakse viia lihtsate inimeste h\xc3\xa4\xc3\xa4l otse riigi v\xc3\xb5i kohaliku omavalitsuse otsustajateni._NEWLINE_Rohujuuretasandil tegutsetakse tihti ka abiorganisatsioonide ja tarkvaraarenduse valdkonnas. T\xc3\xbc\xc3\xbcpiliseks rohujuuretasandi projekti n\xc3\xa4iteks on vaba veebients\xc3\xbcklopeedia Vikipeedia.'